Document ID: 32001R0963

Komisijas Regula (EK) Nr. 963/2001
(2001. gada 17. maijs)
par sīki izstrādātiem noteikumiem Padomes Regulas (EK) Nr. 1259/1999 piemērošanai attiecībā uz Kopienas papildu atbalstu un informācijas nodošanu Komisijai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1259/1999, ar ko nosaka kopīgus noteikumus tieša atbalsta shēmām saskaņā ar kopējo lauksaimniecības politiku [1], un jo īpaši tās 11. panta pirmo ievilkumu,
tā kā:
(1) Saskaņā ar 41. līdz 44. pantu Padomes 1999. gada 17. maija Regulā (EK) Nr. 1257/1999 par Eiropas Lauksaimniecības virzības un garantiju fonda (ELVGF) atbalstu lauku attīstībai un par dažu regulu grozīšanu un atcelšanu [2] lauku attīstības pasākumi, ko finansē ar Regulas (EK) Nr. 1259/1999 5. panta 2. punktā minēto Kopienas papildu atbalstu, ir daļa no lauku attīstības programmas. Tāpēc Komisija izvērtē ierosinātos pasākumus saskaņā ar 33. panta 2. punkta a) apakšpunktu Komisijas 1999. gada 23. jūlija Regulā (EK) Nr. 1750/1999, ar ko nosaka sīki izstrādātus piemērošanas noteikumus Padomes Regulai (EK) 1257/1999 par Eiropas Lauksaimniecības virzības un garantiju fonda (ELVGF) atbalstu lauku attīstībai [3], kurā jaunākie grozījumi izdarīti ar Regulu (EK) Nr. 672/2001 [4].
(2) Ir nepieciešams noteikt termiņus, kas minēti 5. panta 2. punktā Regulā (EK) Nr. 1259/1999, ar ko reglamentē pieejamību Kopienas papildu atbalstam. Termiņiem jābūt tādiem, lai dalībvalstīm dotu pietiekami daudz laika izmantot Kopienas papildu atbalstu.
(3) Regulas (EK) Nr. 1259/1999 5. panta 2. punkts paredz izlietot summas, kas kļūst pieejamas pēc maksājumu samazināšanas dažiem papildu pasākumiem, esošajiem lauku attīstības pasākumiem. Šim atbalstam būtu jāsastāv vai nu no atbalsta esošo pasākumu papildu saņēmējiem, ieskaitot saņēmējus, kas uzņēmušies jaunas saistības papildu darbībām esošo pasākumu sistēmā, vai arī no atbalsta papildu pasākumiem. Tomēr to nedrīkst izlietot, lai vienkārši palielinātu Kopienas līdzfinansējuma likmes pasākumiem, kas jau paredzēti lauku attīstības programmas dokumentos. Lai nodrošinātu izsekojamību, finansējuma avotam vairākgadu pasākumam, ko uzņēmies veikt saņēmējs, ir jāpaliek nemainīgam līdz šā pasākuma beigām.
(4) Lai Komisiju pilnībā informētu par dalībvalstu veiktajiem pasākumiem, īstenojot Regulu (EK) Nr. 1259/1999, saskaņā ar tās 9. pantu būtu jāpieņem noteikumi par paziņojumu saturu un grafiku.
(5) Apvienotā komiteja, kas sastādīta no vadības komitejām, kuras izveidotas ar Padomes Regulas (EK) Nr. 1254/1999 [5] 42. pantu un atbilstošiem pantiem citās regulās par lauksaimniecības tirgu kopīgo organizāciju, tās priekšsēdētāja noteiktajā termiņā nav sniegusi atzinumu,
IR PIEŅĒMUSI ŠO REGULU.
1. pants
Kopienas papildu atbalsts
1. Saskaņā ar Regulas (EK) Nr. 1259/1999 3. panta 2. punktu un 4. pantu ieturētās summas izmanto Kopienas papildu atbalstam, kas paredzēts minētās regulas 5. panta 2. punktā, ne vēlāk kā trešā saimnieciskā gada beigās pēc gada, kad šīs summas tika ieturētas.
2. Kopienas papildu atbalstu vienam vai vairākiem no četriem Regulas (EK) Nr. 1259/1999 5. panta 2. punktā minētajiem pasākumiem veido atbalsts, ko piešķir:
a) lauku attīstības programmas dokumentos, kas minēti Regulas (EK) Nr. 1257/1999 44. panta 2. punktā, iekļauto esošo pasākumu papildu saņēmējiem, un/vai
b) papildu pasākumiem, kas jāiekļauj lauku attīstības programmas dokumentos.
Kopienas ieguldījuma procentuālā daļa šādam papildu atbalstam ir tāda pati kā tā, kas attiecīgajam pasākumam paredzēta lauku attīstības programmas dokumentā.
3. Vairākgadu pasākumu, ko apņēmies veikt saņēmējs, nevar pārmaiņus vienu gadu finansēt no Kopienas atbalsta, kas minēts Regulas (EK) Nr. 1750/1999 33. panta 2. punkta a) apakšpunktā, bet citu gadu no Kopienas papildu atbalsta, kas paredzēts Regulas (EK) Nr. 1259/1999 5. panta 2. punktā.
2. pants
Informācijas nodošana Komisijai
1. Attiecībā uz Regulas (EK) Nr. 1259/1999 3. pantu un katru no minētās regulas pielikumā uzskaitītajiem sektoriem dalībvalstis dara zināmu Komisijai:
a) lauksaimniecībā izmantotās zemes stāvokļa un attiecīgās ražošanas analīzi ar norādi par iespējamo ietekmi uz vidi;
b) sīki izstrādātu aprakstu tiem attiecīgajiem vides pasākumiem, kas paredzēti ar minētās regulas 3. panta 1. punktu un ko tās veikušas, ņemot vērā a) apakšpunktā minēto analīzi;
c) sīki izstrādātu aprakstu sankcijām, ko tās noteikušas saskaņā ar minētās regulas 3. panta 2. punktu.
2. Ja dalībvalstis izvēlas īstenot Regulas (EK) Nr. 1259/1999 4. pantu, tās dara zināmu sīki izstrādātu šim nolūkam pieņemto pasākumu aprakstu.
3. Dalībvalstis dara zināmu sīki izstrādātu to visu citu pasākumu aprakstu, kas pieņemti saskaņā ar Regulu (EK) Nr. 1259/1999.
4. Aprakstos, kas minēti 1., 2. un 3. punktā, ir atsauces uz visiem attiecīgiem dalībvalsts un/vai Kopienas tiesību aktiem. Dalībvalstis pēc pieprasījuma dara zināmus šādus valsts tiesību aktus Komisijai.
5. Paziņojumi, kas minēti 1., 2. un 3. punktā, ir jānosūta, tiklīdz attiecīgie pasākumi tiek pieņemti. Attiecībā uz pasākumiem, kas pieņemti laikā no 2000. gada 1 janvāra līdz 2001. gada 31. jūlijam, paziņojumu iesniedz līdz 2001. gada 30. septembrim.
6. Katru gadu ne vēlāk kā 30. septembrī dalībvalstis, kā par Kopienas papildu atbalstu, iesniedz papildinājumu par to summu sadalījumu, kas ieturētas saskaņā ar Regulas (EK) Nr. 1259/1999 3. panta 2. punktu un 4. pantu, kā arī izdevumu pārskatu saskaņā ar Regulas (EK) Nr. 1750/1999 37. pantu.
3. pants
Gada ziņojums
1. Līdz katra gada 30 aprīlim Komisijai iesniedz gada ziņojumu par panākumiem 2. panta 1., 2. un 3. punktā minēto pasākumu un sankciju īstenošanā, ietverot to ietekmes novērtējumu. Pirmo ziņojumu par panākumiem iesniedz līdz 2002. gada 30. aprīlim un tajā ietver ziņas par pasākumiem un sankcijām, kas īstenotas 2000. un 2001. gadā.
Katrā ziņojumā par panākumiem ietverta šāda informācija:
a) pieejamo faktisko un finanšu datu kopsavilkums par pasākumu izpildi un visām sankcijām, kas minētas 2. panta 1., 2. un 3. punktā, kam seko šo datu analīze, ietverot sīkas ziņas par visām lielākajām problēmām;
b) panākumu novērtējums saistībā ar izvirzītajiem darbības mērķiem, pamatojoties uz informāciju, kas sniegta saskaņā ar a) apakšpunktu.
2. Ja ziņojums nav saņemts līdz katra gada 30. aprīlim vai ir acīmredzami nepilnīgs, attiecīgajām dalībvalstīm paredzēto avansa maksājumu, kas saistīts ar ELVGF Garantiju nodaļas 1A apakšpozīcijā minētajiem izdevumiem, Komisija aptur šādi:
a) ja ziņojums nav saņemts līdz 15. maijam vai šajā dienā ir acīmredzami nepilnīgs, no jūnija sākumā maksājamiem avansiem ietur summu, kas līdzvērtīga summām, kuras, ievērojot Regulas (EK) Nr. 1259/1999 3. panta 2. punktu un 4. pantu, atskaitītas iepriekšējā gadā laikā no 1. maija līdz 15. oktobrim;
b) ja ziņojums ir saņemts pēc 15. jūnija vai pēc šīs dienas ir acīmredzami nepilnīgs, no jūlija sākumā maksājamiem avansiem ietur summu, kas līdzvērtīga summām, kuras, ievērojot Regulas (EK) Nr. 1259/1999 3. panta 2. punktu un 4. pantu, atskaitītas laikā no 16. maija līdz 30. oktobrim.
3. Summu, kas ieturēta saskaņā ar 2. punktu, attiecīgajām dalībvalstīm izmaksā kopā ar otro pēc tam maksājamo avansu, ja ir saņemts pilnīgs ziņojums.
4. pants
Stāšanās spēkā
Šī regula stājas spēkā septītajā dienā pēc publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 17. maijā

Labels: 19
10
20
6
12